omarkamali/wikipedia-monthly-next huggingface dataset:
زامبيا

زامبيا، رسميا لجمهورية د زامبيا (بلينݣليزية: Republic of Zambia) هي بلاد ماكاطلش على لبحر جات ف لجنوب الشرقي د إفريقيا. تاتحدّها من الشمال جمهورية لكونݣو ديموقراطية، من الشمال الشرقي طنزانيا، من الشرق مالاوي، من لجنوب موزامبيق، زيمبابوي، بوطسوانا، ناميبيا و من لغرب أنݣولا.

السكان لأصليين ديال لبلاصة اللي فيها زامبيا هوما لقبايل ديال ل خوي سان، و زادو عليهم لقبايل ديال لبانطو اللي بداو تيسكنو تما ف لقرن 13. ف لقرن 18، ستعمرات بريطانيا لمنطقة، و جمعاتها ف 1911 مع بلايص آخرين ف مستعمرة كانت مسمّياها "روديزيا الشمالية". نهار 24 أكتوبر 1964، ستاقلات لجمهورية د زامبيا من بريطانيا.

تيسكنو ف زامبيا تقريبا 17.4 مليون د الناس، و لعاصمة ديالها هي لوساكا. اللغة الرسمية د لبلاد هي لينݣليزية، و عاد كاين بزاف د اللغات معتارفة بيها الدولة لغات جهوية. الدين الرسمي د لبلاد هو لمسيحية، و لفلوس اللي كاتخدّم سميتها كواشا. زامبيا فيها بزاف د التروات، لا من الناحية د لمعادن و لا لغابات و تا لما. هي داخلة ف بزاف د لمنضمات دولية بحال لأمم لمتحدة ، لإتحاد لإفريقي، لبنك الدولي و لكومونويلث.

 مصادر 


تصنيف:بلدان د إفريقيا
زيمبابوي

زيمبابوي، رسميا لجمهورية د زيمبابوي (بلينݣليزية: Republic of Zimbabwe) هي بلاد ماكاطلش على لبحر جات ف لجنوب د إفريقيا. تاتحدّها من الشمال زامبيا، من الشرق موزامبيق، من لغرب بوطسوانا ومن لجنوب جنوب إفريقيا. لحدود د زيمبابوي مرسومة ما بين جوج د لويدان كبار، اللي هوما لواد د زامبيزي، و لواد د ليمپوپو.

لبلاصة اللي فيها زيمبابوي دازو منها بزاف د لمملكات و لحضارات ف التاريخ لقديم بحال لمملكة د روزڤي و لمملكة د متواكازي. بدات بريطانيا تاتدخل للمنطقة ف 1890، و مورا بزاف د لحروب متقطّعة حتلات لبلاصة كاملة ف 1923، و سمّاتها لمستعمرة د جنوب روديزيا. ف 1965، قررو لأقلية د السكان لبويض يعلنو على لإستقلال د لبلاد، اللي تسمات ديك الساعة "روديزيا". بدات من بعد حرب أهلية ما بين لبويض و لكوحل، حيت لبلاد الجديدة كانت فيها عنصرية بزاف و سياسة ديال التفراق على حساب اللون. ف 1980 ربحات لجبهة د التحرير د زيمبابوي لحرب، و بدّلو السمية د لبلاد ل زيمبابوي. واحد من لقيّاد د هاد لجبهة كان هو روبرت موݣابي، اللي ترأس لبلاد 30 عام (من 1987 ل 2017).

تيسكنو ف زيمبابوي تقريبا 14.3 مليون د الناس و لعاصمة ديالها هي هاراري. لبلاد عندها 16 لغة رسمية (أكتر وحدين تيتهضرو هوما لينݣليزية و الشونا و الشيوا و نديبيلي) و لفلوس اللي كاتخدّم هي الدولار د زيمبابوي. زيمبابوي داخلة مع بزاف د لمنضمات عالمية بحال لأمم لمتحدة و لإتحاد لإفريقي و مجموعة التنمية د إفريقيا لجنوبية.
 مصادر 


تصنيف:بلدان د إفريقيا
تصنيف:مقالات فيها مصدر و علاين 3000 بايت
زينب أفيلال

زينب أفيلال (تولدات فتطوان ف 31 أكتوبر 1990) هي مغنية مغريبية ديال لموسيقا لأندلسية، للي كاتسمًا تا لموسيقا د لآلة.

 حياتها 
تولدات زينب أفيلال فتطوان ف 31 أكتوبر 1990 وكبرات فيها. كانت عزيزة عليها لموسيقا من صغرها، وبدات تاتحفظ وتغني مقطوعات ملًي كانت عندها 4 سنين. تعلمات لأصول د لموسيقا فلمعهد لموسيقي ديال تطوان، ودخلات للجوق ديال محمد العربي التمسماني، اللي تيسيًرو لأستاد محمد الأمين الأكرمي، وتمًا فين بانت لموهبة والصوت لقوي ديالها.

شاركات زينب مع لجوق د التمسماني ف بزاف د لحفلات و لمهرجانات ف لمغريب و لخاريج، و غنات ف بزاف د لأفلام بحال نوبة من ذهب ونور و موال (2004) و زمن الرفاق (2008) و أفراح صغيرة (2016) ديال لمخرج محمد الشريف الطريبق.

زينب أفيلال ماحبساتش قرايتها واخا تاتغنًي، و تاتوجد دابا الدكتورا ديالها ف لجامعة ديال سرݣوسطة ف صبانيا.

 مصادر 

تصنيف:بيوغرافيا د نسا
تصنيف:لموسيقا لأندلسية
تصنيف:مغنية مغريبية
تصنيف:زيادة 1990
تصنيف:ناس حيين
تصنيف:ناس تزادو ف تطوان
تصنيف:مقالات فيها مصدر و 3000 بايت
ساحة د تايمز

ساحة د تايمز أولا التايمز سكوير بلونكلي هي  واحد الساحة كاينة فلمريكان جات  فدرب مانهاتن فمدينة نيويورك.Explore Manhattan Neighborhoods: The Center of the Universe (aka Times Square). Her Campus (March 22, 2011). Retrieved on August 17, 2013-الكوبي المحفظة ف02 يوليوز 2017 فالسيت  د واي باك

تسمات التايمز سكوير حيث كانو فيها سابقا المكاتب دالجونرنال دنيويورك تايمز المشهور أوهاد الساحة كتعتبر من بين البلايص لي كيقصدوها السياح بزاف أوكيزورها حوالي 50 مليون واحد كل عام أوكيدوز منها  حوالي 330٬000 واحد. هاد الساحة كذالك من بين السونترات د التجارة الكبيرة فالعالم أومعروفة عليها بلكثرة ديال لبانوات د الإشهارات لي معلقين فالعمارات ديالها، كيسمها البعض "السونتر دالعالم"  أولا "لقلب  دالعالم" حيث ديما مزحما أوعامرة بالناس من كاع البلايص دلعالم. فساحة د تايمز بزاف د المطاعم المشهورة بحال ماكدونالد.

 مصادر 


تصنيف:نيو يورك
سان كيتس ؤنيڤيس

سان كيتس ؤنيڤيس ولا "لفيديرالية د سيدي كريسطوفر و نيڤيس" (بلينݣليزية: Saint Kitts and Nevis) هي بلاد جات ف لكاريبي. هي أصغر بلاد ف لقارة د أميريكا كاملة من ناحية لمساحة و تا السكان، و فيها جوج د لجزر بيناتهم 3 كيلومطر د لبحر. أقرب لجزر ليها هوما لجزر د لكاريبي لهولاندية، و سانت مارتين، و أنتيݣوا وباربودا. سان كيتس ؤنيڤيس هي لبلاد لوحيدة ف لمنطقة د لكاريبي اللي عندها نظام فيديرالي.

كانت سان كيتس ؤنيڤيس من أول لبلدان اللي ستعمروها لأوروپيين ف لكاريبي، و حتلوها فرانسا و بريطانيا بجوج. سان كيتس ؤنيڤيس هي آخر بلاد ستاقلات من بريطانيا ف لكاريبي، و ولاّت بلاد مستاقلة ف 1983. واخا ستاقلات، بقات عندها علاقة مزيانة مع بريطانيا، دخلات للمنضمة د لكومونويلث، و لملك تشارلز التالت هو لملك د لبلاد.

تيسكنو سان كيتس ؤنيڤيس تقريبا 52.000 ديال الناس، و لعاصمة ديالها هي باس طير. اللغة الرسمية د لبلاد هي لينݣليزية، و عاد كاينة اللغة د لكريول اللي كيهضروها بزاف د الناس. لفلوس اللي كاتخدّم هي الدولار د شرق لكاريبي. سان كيتس ؤنيڤيس بلاد داخلة مع بزاف د لمنضمات دولية بحال لأمم لمتحدة، لبنك الدولي، صندوق النقد الدولي و لمنضمة د الدول لأمريكية.

 مصادر 


تصنيف:بلدان د أمريكا الشمالية
تصنيف:مقالات فيها مصدر و 3000 بايت
تصنيف:دولة ݣزيرة
سان مارينو

سان مارينو، رسميا لجمهورية د سان مارينو (بالطاليانية: Repubblica di San Marino) هي دولة جات ف لجنوب د أوروپا، و تادور بيها الطاليان من ݣاع الجوايه (جات داخلة فيها). سان مارينو وحدا من أصغر لبلدان ف أوروپا و تا ف لعالم من ناحية لمساحة. لمساحة ديالها ما كاتفوتش 61 كم مربع.

سان مارينو هي أقدم بلاد ف لبلدان اللي كاينين دابا ف لعالم، و أقدم جمهورية. تأسسات نهار 3 شتنبر 301، من سانت مارينوس، اللي خرج من لإمبراطورية الرومانية، و أسس دولة تسمّات على سميتو. سان مارينو هي الدولة اللي عندها تا أقدم دستور ف لعالم، تكتب ف عام 1600، و هو اللي باقي مخدّم تال دابا.

تيسكنو ف سان مارينو تقريبا 30.000 د الناس، و لعاصمة ديالها هي لمدينة د سان مارينو. اللغة الرسمية د لبلاد هي الطاليانية، و عاد تاتهضر فيها بزاف اللغة الرومانيولية. لفلوس اللي كاتخدّم ف لبلاد هي لأورو. سان مارينو وحدة من أغنى لبلدان ف لعالم، و هي من لبلدان لقلال ف لعالم اللي ما عندها تا كريدي.
 التاريخ 
 التاريخ الجديد 
هاذه الجمهورية الصغيرة سان مارينو شعار ديالها هي الحرية ديماً و دات استقلالها بعد تهديدات على مر تاريخها.خضعت سان مارينو لثلث غزوات عسكرية،اللولا عام 1503م احتلها سيزار بورجيا و ضمها لجمهوريته شهر حتى مات.طاح عليها احتلال آخر عام 1944م بالقوات الالمانية و من ثم الحلفاء اللي احتلوها سيمانات.في 8 اكتوبر 1600 دارو اول دستور مكتوب.فيه تشريعات قانونية نستعملو اليوم مع انها فاتت بتقلبات سياسية.كانت فرانسا في وقت نابليون ندافع عن الجمهورية من وقت طويل.

 لجغرافيا 
 لمناخ 
بما انها دولة صغيرة قريبة من الطاليان ف راه لمناخ ديالها هو بحال لمناخ ديال ايطاليا النيت (مناخ متوسطي، جبلي).

 الرياضة 
سان مارينو عندها غي دوري د لكورة وصافي .ماعندهاش حاجة وحداخرة، تا تشارك في السباقات د فورمولا وان ولكن السباق كيديروه في ڤيلاج طلياني قريب منها.

 مصادر 


تصنيف:مقالات فيها مصدر و 3000 بايت
تصنيف:بلدان د ؤروپا
سانت ڤينسنت و لݣرونادين

سانت ڤينسنت و لݣرونادين (بلينݣليزية: Saint Vincent and the Grenadines) بلاد أرخبيل جات ف لكاريبي، و بالضبط ف لجنوب ديالو، مع لجزر د لأنتيل الصغار. سانت ڤينسنت و لݣرونادين فيها 33 جزيرة ف لمجموع، منها اللي مسكونة، و منها اللي مامسكوناش. لجزيرة لكبيرة ݣاع سميتها سانت ڤينسنت، و عاد كاين 32 جزيرة آخرين صغار، اللي هوما لجزر ديال لݣرونادين. أقرب بلدان ليها هوما سانط لوسيا ف الشمال، باربيدوس ف الشرق، و ݣرينادا ف لجنوب.

سانت ڤينسنت و لݣرونادين تيسكنو فيها تقريبا 110.000 ديال الناس ولعاصمة ديالها هي كينݣسطاون. اللغة الرسمية د لبلاد هي لينݣليزية، و بزاف د الناس تيهضرو بيناتهم لكريول ديال لمنطقة. لفلوس اللي كاتخدّم ف لبلاد هي الدولار د شرق لكاريبي. سانت ڤينسنت و لݣرونادين كانت تستعمرات من فرانسا و بريطانيا، و ولأّت بلاد مستاقلة ف 1979. هي داخلة ف بزاف د لمنضمات دولية بحال لأمم لمتحدة، لكونمويلت و الجماعة د لكاريبي.

 مصادر 


تصنيف:بلدان د أمريكا الشمالية
تصنيف:دولة ݣزيرة
سانط لوسيا

سانط لوسيا (بلينݣليزية: Saint Lucia) هي بلاد جزيرة جات ف لجنوب الشرقي د لمنطقة د لكاريبي، ما بين لبحر د لكاريبي و لمحيط لأطلسي. أقرب لبلايص ليها هوما سانت ڤينسنت و لݣرونادين و باربيدوس و لجزيرة د مارتينيك، اللي تابعة ل فرانسا.

أول أوروپيين وصلو لهاد لجزر كانو هوما لفرانساويين، اللي ستعمروها ف 1660. تدابزات فرانسا مع بريطانيا بزاف د لوقت على لجزيرة و كانت طرف ف بزاف د لحروب بيناتهم، تال عام 1814 اللي ستعمرات فيه بريطانيا رسميا لجزيرة بوحدها ف مرّة. نهار 22 فبراير 1979، ستاقلات لبلاد رسميا و وّلات بلاد عندها سيادة.

تسيكنو ف سانط لوسيا شويا كتر من 184.000 ديال الناس، و لعاصمة ديالها هي كاستريس. اللغة الرسمية د لبلاد هي لينݣليزية، و عاد كاين ناس كيهضرو لكريول و لفرانساوية. لفلوس اللي كاتخدم ف سانط لوسيا هي الدولار د شرق لكاريبي. سانط لوسيا معروفة ف لعالم باللي هي لبلاد اللي فيها أكبر عدد د الناس ربحو لجائزة د نوبل بلمقارنة مع عدد السكان (ربحو فيها 2 د الناس من قبل). هي داخلة مع جوج منضمات لغوية، هي لكومونويلت و لمنضمة لعالمية د لفرونكفونية، و عاد داخلة مع بزاف د لمنضمات دولية منها لأمم لمتحدة و لمنضمة د لبلدان لميريكانية.

سانط لوسيا هي لبلاد لوحيدة ف لعالم اللي مسمية على مرأة عاشت ف التاريخ، و اللي هي سانطا لوسيا، اللي عاشت ف وقت لإمبراطورية الرومانية، و محسوبة من لعيالات لمهمات ف التاريخ د لمسيحية.

 مصادر 


تصنيف:بلدان د أمريكا الشمالية
تصنيف:مقالات فيها مصدر و علاين 3000 بايت
تصنيف:دولة ݣزيرة
ساو طومي ؤ پرينسيپي

ساو طومي ؤ پرينسيپي (بلبرتغالية: São Tomé e Príncipe)، رسميا لجمهورية الديموقراطية د ساو طومي ؤ پرينسيپي، هي بلاد أرخبيل جات ف لخليج د غينيا، ف لغرب د إفريقيا. لبلاد فيها جوج أرخبيلات تيدورو على الجوج الجزر لكبار، اللي هوما لجزيرة د ساو طومي و لجزيرة د پرينسيپي، بيناتهم 140 كم ما بين بعضياتهم. أقرب بلاد ليها هي لݣابون، و اللي جات تقريبا 225 كم ف الشرق ديالها.

لجزر د ساو طومي ؤ پرينسيپي ما كانوش مسكونين ملي كتاشفوهوم لبرتغاليين ف لقرن 15، و بالضبط ف عام 1471، و حتلّوهوم. بداو تيتخدّمو ف ديك لوقيتة ف لبيع و الشرا ديال لعبيد اللي تيمشيو لأمريكا من لمحيط لأطلسي. بزاف من لعبيد اللي جابوهم لبرتغاليين ل ساو طومي ؤ پرينسيپي باش يزرعو السكار و لقهوة و لكاكاو بقاو تمّا، و ناضلو حتى ستاقلو من لبرتغال ف 1975، و أسسو لجمهورية ديال ساو طومي ؤ پرينسيپي.

ساو طومي ؤ پرينسيپي هي تاني أصغر بلاد ف إفريقيا من حيت عدد السكان، و تيسكنو فيها شويا كتر من 211.000 واحد. لعاصمة ديالها هي ساو طومي، و اللغة الرسمية د لبلاد هي لبرتغالية، عاد كاين 3 د اللغات محلية اللي معتارفة بيها لغات جهوية. لفلوس اللي كاتخدّم ف ساو طومي ؤ پرينسيپي هي الدوبرا. هي داخلة مع بزاف د لمنضمات دولية بحال لأمم لمتحدة و لإتحاد لإفريقي، و هي عضو مؤسس ديال مجموعة البلدان الناطقة ب لبرتغالية.
 مصادر 


تصنيف:بلدان د إفريقيا
تصنيف:مقالات فيها مصدر و 3000 بايت
تصنيف:دولة ݣزيرة
سنغافورة

سنغافورة، ولا صنغافورة، رسميا لجمهورية د سنغافورة (بلينݣليزية: Republic of Singapore - بلماليزية: Republik Singapura - بالشينوية: 新加坡共和国 - بالتاميل: சிங்கப்பூர் குடியரசு) هي بلاد-مدينة أرخبيل جات ف لجنوب الشرقي د آسيا. سنغافورة فيها جزيرة كبيرة و 63 جزيرة صغيرة، و هي وحدا من أصغر لبلدان ف لعالم. لبلدان اللي تيحدّوها هوما ماليزيا (بيناتهم مضيق جوهر)، و أندونيسيا (بيناتهم لمضيق د سنغافورة).

تأسسات سنغافورة كيما معروفة دابا ف 1819 من لبريطانيين اللي كانو كيبيعو و يشريو ف شرق آسيا. ستعمرات بريطانيا رسميا لمنطقة ف 1867، و دخلاتها مع لإمبراطورية ديالها. ف وسط لحرب لعالمية التانية، حتلاتها الجابون و لكن رجعات لبريطانيا ف 1942. ف 1959، ولاّ عندها لحكم الذاتي، و ف 1963 دخلات طرف ف لفيديرالية د ماليزيا. نهار 9 غشت 1965، ستاقلات رسميا و ولاّت هي لجمهورية د سنغافورة.

تيسكنو ف سنغافورة تقريبا 5.7 مليون د الناس، و هي لعاصيما ديال راسها (حيت هي مدينا بلاد). لبلاد عندها 4 د اللغات رسمية هي: الشينوية، التاميل، لماليزية و لينݣليزية (اللي هي اللغة اللي كاتخدّم ما بين كلشي). لفلوس اللي كاتخدّم فيها هي الدولار د سنغافورة. سنغافورة عندها قتصاد صحيح، هي رابع أكبر مركز مالي ف لعالم، و فيها خامس أكبر مرسى ف لعالم. سنغافورة تختارت بزاف د لمرّات أغلى مدينة ف لعالم من ناحية لغلا د لعيشة. هي داخلة مع بزاف د لمنضمات دولية بحال لأمم لمتحدة، لكومنويلت، لقمة د شرق آسيا، و منضمة التجارة لعالمية.

 مصادر 


تصنيف:عواصم آسيوية
تصنيف:بلدان د أسيا
تصنيف:مقالات فيها مصدر و 3000 بايت
تصنيف:دول مدون
تصنيف:دولة ݣزيرة
سوريا

سوريا، ولا سورية (رسميا: لجمهورية لعربية السورية) هي بلاد جات ف لغرب د آسيا. تايحدها لبحر لبيض لمتوسط من لغرب، لبنان من لجنوب لغربي، تركيا من الشمال، لعراق من الشرق، و لأردن و فلسطين من لجنوب. سوريا بلاد متنوعة فيها السهول والجبال و الصحرا، و مقسومة على 14 محافضة. و لكن دابا سوريا تفتقر الى رئيس جمهورية بعدما هرب بشار الاسد لوجهة تاحد ما عارفها لدابا.

سوريا من لبلدان اللوالا ف لعالم اللي بدات فيها لحضارة، و كاتسما هي و لعراق ب "لمهد ديال لإنسانية". بزاف د لمدونا اللي فيها بحال دمشق و حلب محسوبين من أقدم لمدون ف لعالم، اللي باقين مسكنونين تال دابا. دازو من سوريا بزاف د لحضارات بحال لأراميين و الرومان و لبيزانطيين و لأمويين و لعباسيين و لعتمانيين. ف 8 مارس 1920 علنات سوريا على لإستقلال ديالها و لكن ستعمراتها فرانسا ف نفس لعام، و بقات فيها تال 1946، اللي هو التاريخ الرسمي ديال لإستقلال ديال سوريا.

سوريا عندها تاريخ طويل و غني، و فيها بزاف د المعالم التاريخية و الأثرية اللي كاتعكس الحضارات اللي دازت منها. من بين هاد المعالم كاين الجامع الأموي ف دمشق، اللي هو واحد من أقدم و أهم المساجد ف لعالم الإسلامي. و كاين زادة قلعة حلب اللي كاتعتبر من أقدم و أكبر القلاع ف لعالم.

ف المجال الثقافي، سوريا معروفة بالفن و الأدب و الموسيقى. بزاف د الشعراء و الكتاب السوريين عندهم شهرة عالمية، بحال نزار قباني اللي معروف بشعره الرومانسي و السياسي. و كاين زادة الموسيقى التقليدية السورية اللي كاتعكس تنوع الثقافات و الأعراق اللي كاينة ف البلاد.

ف المجال الاقتصادي، سوريا كانت تعتمد بزاف على الفلاحة و الصناعة و التجارة. و لكن بسباب الحرب الأهلية، الإقتصاد السوري تضرر بزاف، و بزاف د الناس فقدو خدمتهوم و ولاو يعيشو ف ظروف صعيبة. و لكن كاين محاولات ديال إعادة الإعمار و تحسين الوضع الإقتصادي ف البلاد.

تسيكنو ف سوريا تقريبا 17.5 مليون د الناس، و لعاصمة ديالها هي ديمشق. اللغة الرسمية د لبلاد هي لعربية، و كاين أقلية ف الشمال كيهضرو لكردية. لفلوس اللي كاتخدّم هي الليرة السورية. السكان ديال سوريا مخلطين و فيهم لمسلمين (السنة و الشيعة)، لمسيحيين، الدروز و ليزيديين. من 2011 دخلات لبلاد ف أزمة كانت بدات بمحاولة ديال التورة ديال الناس، و اللي ولات مبعد حرب أهلية ماتو فيها تال دابا كتر من نص مليون ديال الناس، و 5 دلمليون اللي ولاو لاجئين ف لعالم كامل. بسباب هاد لأزمة، ما بقاتش سوريا ف بزاف د لمنضمات الدولية اللي كانت داخلة فيها، بحال لجامعة د الدول لعربية لي طردوها و منضمة التعاون لإسلامي و لإتحاد للمتوسط.

و ف 8 دجنبر 2024 تعلن على سقوط النظام السوري ديال بشار الأسد بعدما هرب من البلاد لشي وجهة مامحدداش. على حساب مصادر روسية، راه طلب اللجوء السياسي ف روسيا و مشى معا فاميلتو ل موسكو.

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
سورينام

سورينام، رسميا لجمهورية د سورينام (بلهولاندية: Republiek Suriname) هي بلاد جات ف الشمال الشرقي ديال أمريكا لجنوبية. تاتحدّها من الشرق ݣويانا لفرانساوية، من لغرب لجمهورية د ݣويانا، من لجنوب لبريزيل و من الشمال لمحيط لأطلسي. سورينام هي أصغر بلاد ف أمريكا لجنوبية من ناحية لمساحة و السكان بجوج. واخا جات ف أمريكا لجنوبية، سورينام محسوبة تقافيا مع لبلدان د لكاريبي، و داخلة معاهم عضو ف الجماعة لكاريبية.

أول لآتار ديال الناس اللي سكنو سورينام كانت 4000 عام قبل لميلاد، و كاين بزاف د لقبايل اللي محسوبين سكان أصليين بحال ل"أرواك" و ل"كاريب" و ل"وايانا". أول مرة وصلو لأوروپيين للمنطقة كانت ف لقرن 16، ملّي دخلوليها لهولانديين. ف لقرن 17، ستعمرات هولاندا رسميا لمنطقة و خدّماتها للزراعة د السكر و لبيع و الشرا د لعبيد. ف 1954، ولاّت سورينام طرف من لمملكة د هولاندا الجديدة، و لكن خرجات منها ف 25 نونبر 1975 و ولاّت من موراها بلاد مستاقلة معروفة بسميت جمهورية سورينام.

تيسكنو ف سورينام تقريبا 580.000 ديال الناس، و لعاصمة ديالها هي پاراماريبو. اللغة الرسمية ديالها هي لهولندية، و عاد كاين 8 د اللغات جهوية اللي معتارفا بيها الدولة. لفلوس اللي كاتخدّم ف لبلاد هي الدولار السورينامي. واخا ستاقلات من هولاندا، سورينام عندها علاقات كبيرة معاها لا من الناحية د لإقتصاد ولا من التقافة. بزاف د الناس لمعروفين ف هولاندا عندهم أصل من سورينام (بحال پاطريك كلويڤرت و إدݣار داڤيدس).

 مصادر 


تصنيف:بلدان د أمريكا لجانوبية
تصنيف:مقالات فيها مصدر و 3000 بايت
سيدي بنور

سيدي بنور واحد المدينة مغربية كاينة ف إقليم سيدي بنور، جهة دّار لبيضا سطات، ساكنين فيها 55815 واحد، على حسب لإحصاء لعام 2014.

 تعليم 
 نسبة لأمية (نّاس لّي ما كايعرفوش يقراو ولا يكتبو) : 28,6%
 نسبة سّكان لّي قاريين فوق الليسي (ليسي و جامعة): 19%

 قتيصاد 
 نسبة نّاس نّشيطين (لّي يقدرو يخدمو): 50,3%
 نسبة لبطالة (نّاس لّي ما خدامينش و تايقلبو على خدمة): 15,3%
 نسبة نّاس اللي خدامين ف دّولة: 15,2%
 نسبة نّاس اللي خدامين ف لپريڤي :37,9%

 مصادر 

تصنيف:جهة الدار البيضاء سطات
تصنيف:مدون د لمغريب
تصنيف:موقع أتاري ف لمغريب
تصنيف:بلايص مسكونين ف إقليم سيدي بنور
تصنيف:مواقع ديال الترات لعالمي ف لمغريب
سيشيل

سيشيل، رسميا لجمهورية د سيشل (بلينݣليزية: Republic of Seychelles - بلفرانساوية: République des Seychelles - بلكريولية السيشيلية: La Repiblik Sesel) هي بلاد أرخبيل جات ف لمحيط لهندي من الجهة الشرقية ديال إفريقيا. سيشيل فيها 115 جزيرة، و بعيدة على إفريقيا ب تقريبا 1500 كيلوميطر. أقرب لبلايص ليها هوما جزر لقومور و ماداݣاسكار و جزر موريس. سيشيل هي لبلاد اللي فيها أقل عدد ديال السكان ف إفريقيا كاملة.

سيشيل ماكانتش مسكونة تال لقرن 16 ملي وصلو ليها لأوروپيين. تدابزو عليها فرانسا و بريطانيا بجوج، ولكن ربحات بريطانيا و حتلاتها ف لقرن 18. ف 1976 ستاقلات لجمهورية د سيشل من بريطانيا.

تيسكنو ف سيشيل تقرييا 98.000 ديال الناس و لعاصمة ديالها هي ڤيكطوريا. اللغات الرسمية ديال لبلاد هي لينݣليزية و لفرانساوية و لكريولية السيشيلية، و لفلوس اللي كاتخدّم فيها هي الروپًية ديال سيشيل. سيشيل وحدا من جوج بلدان ف إفريقيا اللي عندها قتصاد طالع (على حساب لبنك الدولي)، و تيدور بزاف على السياحة. هي داخلة مع بزاف د لمنضمات الدولية بحال لأمم لمتحدة و لإتحاد لإفريقي و لكومنويلت.

 مصادر 


تصنيف:بلدان د إفريقيا
تصنيف:دولة ݣزيرة
سييرا ليون

سييرا ليون، رسميا لجمهورية د سييرا ليون (بلينݣليزية: Republic of Sierra Leone) هي بلاد جات ف لغرب ديال إفريقيا. تاتحدّها ليبيريا من لجنوب، غينيا من الشمال و من الشرق، و لمحيط لأطلسي من لغرب. تقريبا 71% د السكان ديالها مسلمين و 27% مسيحيين. لعطل لمسلمة و لمسيحية بجوج عطل رسمية ف لبلاد.

على حساب لآتار ديال التاريخ، سكن بنادم ف لبلاصة اللي فيها سييرا ليون هادي علأقل 2500 عام. تخلطو فيها بزاف ديال التقافات مع لبيع و الشرا، و هاكاك دخلها لإسلام. ف لقرن 15 بداو تيوصلو ليها لأوروپيين، و ولاّو تيخدّموها ف لبيع و الشرا د لعبيد. ف 1808 ستعمرات بريطانيا لمنطقة، و بقات محتلاّها تال 27 أبريل 1961، اللي هو التاريخ الرسمي ديال لإستقلال ديال لجمهورية ديال سييرا ليون. من مورا لإستقلال وقعو بزاف ديال لمشاكل و لإنقلابات، و كانت فيها حرب أهلية من 1991 ل 2002. من 2014 ل 2016 تأترات لبلاد بلمرض ديال إيبولا.

تيسكنو ف سييرا ليون تقريبا 8 د لمليون د الناس، و لعاصمة ديالها هي فريطاون. اللغة الرسمية د لبلاد هي لينݣليزية، و كاينة اللغة د لكريو (كيهضروها 97% د الناس) اللي معتارفة بيها الدولة ولكن ماعندها تا وضع رسمي. لفلوس اللي كاتخدّم ف لبلاد هي ليوني. سييرا ليون فيها بزاف د التروات طبيعية بزاف بحال لألماس و الدهب و لأليمينيوم. لبلاد داخلة ف بزاف د لمنضمات دولية بحال لأمم لمتحدة و لإتحاد لإفريقي و لكومنويلت و إيكوواس و لمنضمة د التعاون لإسلامي.
 مصادر 


تصنيف:مقالات فيها مصدر و 3000 بايت
تصنيف:بلدان د إفريقيا
سعديين

سّعديين ؤلا الإيالة الشريفة (لأمازيغية : ⵉⵙⵄⴷⵉⵢⵢⵉⵏ) هوما سلالة عربية، وف نفس الوقت ولاد عمام سلالة العلويين الفيلالية لي غادي يحكمو لمغريب بعد ضعف سعديين، كانو ف لجنوب د واد درعة حدا تارودانت، حاربو لوطاسيين و دخلو مراكش عام 1525م، دارو لمقاومة على لبرطقيز (لبرتغال) و غلبوهم ف معركة وادي المخازن لي غاتكون سباب ف لمقتل ديال ملك لبرتغال سبستيان ؤ سقوط لإمبراطورية البرتغالية من بعد، ؤ وقفو لمد لعثماني بلقيادة د محمد الشيخ لّي هو واحد من سّلاطين السّعديين لمعروفين بزاف.

 تاريخ 
تصغير|راية
 لوقيتة لمزيانة 
غاتوصل دّولة للوقيتة لمخيرة ولقوية ديالها ف عهد أحمد لمنصور دّهبي (1578-1603) لي أمن رخا ف لبلاد ب تزيار ديالو ف اقتصاد د دولة، ؤ ف لعهد ديالو خرج سيستيم د لإدارة جديد، ؤ سماه لمخزن.
مركز|تصغير|alt=|467x467px|لوحة د مراكش ؤ قصر لبديع عام 1640، رسمها أدريان ماثام. (ف لفوق كتابة ب لوغة للاتينية: «لقصر لعظيم - لمملكة لمغربية»، بخط صغير: «ف الساحل لأمازيغي»)

 الزمن ديال التدهور 
من ورا عام 1603 تقسمات لمملكة ؤ من تما بدات معها لمرحلة ديال لعيا .حكم فرع من سعديين ف فاس (1610-1626)، تقتل آخر سلطان من سلاطين سّعديين ف مراكش عام 1659، حتا داز لحكم ل لأسرة لعلوية (لفيلاليون).

 سلاطين 
هادي ليستة د سلاطين سعديين لي حكمو لمغريب :

القائم بأمر الله (1509-1517).

أحمد الأعرج (1517-1544).

محمد الشيخ (1544-1557).

عبد الله الغالب (1557–1574).

محمد المتوكل (1574–1576).

عبد الملك الأول (1576–1578).

أحمد لمنصور ذّهبي (1578–1603).

أبو فارس عبد الله (1603–1608).

زيدان الناصر بن أحمد (1603–1627).

أبو محلي ثائر حكم مراكش في الفترة: (1610-1613).

أبو مروان عبد الملك الثاني (1627–1631).

الوليد ابن زيدان (1631–1636).

محمد الشيخ الصغير (1636–1655).

أحمد العباس (1655–1659).

محمد الشيخ المأمون بن أحمد (1604-1613).

عبد الله الواثق (1613-1623).

عبد الملك بن عبد الله (1623-1627).

 مصادر 


تصنيف:تاريخ د لمغريب
تصنيف:تاريخ د لعرب
تصنيف:مقالات فيها مصدر و 3000 بايت
تصنيف:لقرن 16 ف لمغريب
تصنيف:لقرن 17 ف لمغريب
شيلي

لجمهورية د شيلي (بالصبلوينية: República de Chile) هي واحد لبلاد فلجنوب لغربي ديال أمريكا اللاتينية، عندها ساحل طويل على لمحيط لهادي (4828 كيلوميطر). تاتحدًها من الشمال پًيرو، من الشرق بوليڤيا و لارجونتين، ومن لغرب لمحيط لهادي.

دخلو الصبليون للبلاصة اللي فيها دابا شيلي فالنًص دلقرن 16 وحتلوها كاملة. ف 1818، ستاقلات الدولة ديال شيلي اللي بدات من اللًول جمهورية. فاللخر ديال 1960 واللول ديال 1970 كانت مدابزات بزاف فلبلاد على لحكم مابين ليمن وليسر سالات بانقلاب عسكري ف 1973 طيًح الرئيس اليساري د ديك لوقيتة سالڤادور آلييندي. من موراه حكم ديكتاتور سميتو پًيونشي حتال 1990. من بعد منًو خدات لبلاد الطريق ديال الديموقراطية عاوتاني.

تيسكنو فشيلي تقرييا 17.5 مليون د الناس، ولعاصمة ديالها هي سانتياݣو. اللغة الرسمية هي الصبليونية، ولعملة اللي كاتخدًم هي لپًيزو ديال الشيلي. شيلي هي عضو مؤسس ديال لأمم لمتحدة واتحاد دول أمريكا لجنوبية وتحالف لمحيط لهادي، ودخلات عضو لمنظمة التعاون لإقتصادي والتنمية (OECD) ف 2010.
 مصادر 


تصنيف:بلدان د أمريكا لجانوبية
صربيا

صربيا، رسميا لجمهورية د صربيا (بالصربية: Srbija ولاّ Србија) هي بلاد ماكاطلش على لبحر جات ما بين لوسط و الشرق د أوروپا، ف لمنطقة ديال لبلقان. تاتحدّها هنݣاريا من الشمال، رومانيا من الشمال الشرقي، بلغاريا من لجنوب الشرقي، مقدونيا الشمالية من لجنوب، كرواتيا و لبوصنا ؤلهرسك من لغرب، و مونطينيݣرو من لجنوب لغربي. صربيا تاتقول باللي عندها حدود تا مع ألبانيا من جيهت كوسوڤو (اللي ما كاتعتارفش بيها صربيا).

صربيا عندها تاريخ طويل وكانت بلاد معتارفة بيها من 1217، و وصلات تا باللي كانت إمبراطورية ف 1346. ف لقرن 16، حكمات الدولة لعتمانية لمنطقة، و بقات فيها تال لقرن 19، ملي بدات التورة الصربية اللي ولات فيها صربيا عاود بلاد مستاقلة. من مورا لخسارة د لحرب لعالمية اللولا، أسسات صربيا يوݣوسلاڤيا مع بلدان سلاڤية آخرا جات ف لبلقان، و بقات فيها تال 2006، اللي كان هو لعام الرسمي اللي تفككات فيه يوݣوسلاڤيا، و خرجو منها بزاف د لبلدان، منهم لجمهورية د صربيا اللي كانعرفو دابا.

تيسكنو ف صربيا تقريبا 7 د لمليون د الناس، و لعاصمة ديالها هي بلݣراد. اللغة الرسمية د لبلاد هي الصربية، و تاتكتب بلحرف اللاتيني و السيريليك بجوج. من غير الصربية كان لغات بزاف معتارفة بيها الدولة باللي بغات د لأقليات، بحال لهنݣارية و لبوصنية و لألبانية و لغات آخرين. لفلوس اللي كاتخدّم ف لبلاد هي الدينار الصربي. صربيا داخلة مع بزاف د لمنضمات الدولية بحال لأمم لمتحدة و منضمة التجارة لعالمية و لمجلس ديال أوروپا و كاتفاوض مع لإتحاد لأوروپي اللي باغا تدخل ليه قبل من عام 2025.
 مصادر 


تصنيف:مقالات فيها مصدر و 3000 بايت
تصنيف:بلدان د ؤروپا
صلوڤينيا

صلوڤينيا (بالصلوڤينية: Slovenija)، رسميا لجمهورية د صلوڤينيا هي بلاد جات ف لوسط د أوروپا. تايحدّوها الطاليان و بحر البنادقة من لغرب، لوطريش من الشمال، هنݣاريا من الشرق، و كرواتيا من لجنوب. لأغلبية ديال لأراضي ديالها جبال، تابعين للسلسلة ديال لألپ.

صلوڤينيا جات ف لحدود د لبلايص اللي حكموها الصلاڤيين و اللاتينيين و لجرمانيين. دازو عليها ف التاريخ ديالها بزاف د لبلدان بحال لإمبراطورية الرومانية و لبيزانطيين و لجمهورية د ڤونيز و لإمبراطورية لفرانساوية و لإمبراطورية النمساوية لهنݣارية. ف 1918 دخلات لبلاد مع يوݣوسلاڤيا، و خرجات منها ف 1991 (كانت أول دولة خرجات منها).

تيسكنو ف صلوڤينيا شويا كتر من 2 مليون د الناس، و لعاصمة ديالها هي ليوبليانا. اللغة الرسمية ديال لبلاد هي الصلوڤينية، و لفلوس اللي كاتخدّم هي لأورو. صلوڤينيا داخلة مع بزاف د لمنضمات دولية بحال لأمم لمتحدة، الناطو (من 2004)، لإتحاد لأوروپي (من 2004) و لمنضمة د التعاون والتطور لإقتصادي (من 2010).

 مصادر 


تصنيف:بلدان د ؤروپا
تصنيف:الدول لأعضاء ف لإتحاد لؤروپي
طادجيكيستان

طادجيكيستان (بالطادجيكية: Тоҷикистон - بالروسية: Таджикистан)، رسميا لجمهورية د طادجيكيستان، هي بلاد ما كاطلش على لبحر جات ف لوسط د آسيا. تاتحدّها أفغانستان من لجنوب، أوزباكستان من لغرب، كيرݣيستان من الشمال، و الشينوا من الشرق. كتر من 90% ديال لأراضي د لبلاد جات ف الجبال.

لبلاصة اللي فيها طادجيكيستان عندها تاريخ قديم، و دازو منها بزاف د لحضارات من لعصر لحجري، منها سرازم و لأخمينيين و لمنݣوليين و الدولة التيمورية و لإمبراطورية الروسية. ف 1920، دخلات للإتحاد السوڤياتي و بقات فيه تا طاح ف 1991، اللي رجعات فيه بلاد مستاقلة، هي لجمهورية د طادجيكيستان. ف 1992 دخلات لبلاد ف حرب أهلية، سالات ف 1997. الرئيس د لبلاد هو إمام علي رحمون من 1994 تال دابا.

تيسكنو ف طادجيكيستان تقريبا 9.5 مليون ديال الناس، و لعاصمة ديالها هي دوشانبي. اللغات الرسمية د لبلاد هي الطادجيكية (كاين اللي تيحسبها لهجة د لفارسية) و الروسية، و عاد كاين 9 د اللغات آخرا اللي كاتّهضر ولكن ماعندهاش وضع رسمي. لفلوس اللي كاتخدّم هي الساماني. تقريبا 98% من السكان د لبلاد مسلمين، و لكن الدولة عندها نضام علماني. طادجيكيستان داخلة مع بزاف د لمنضمات الدولية بحال لأمم لمتحدة و منضمة التعاون لإسلامي و منضمة التعاون د شانݣاي و لكومنويلت د لبلدان لمستاقلة.

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
طايلاند

طايلاند، رسميا لمملكة د طايلاند (بالطايلاندية: ราชอาณาจักรไทย)، و اللي معروفة تا ب "سيام" هي بلاد جات ف لجنوب الشرقي د آسيا. تايحدّوها بورما و لاووص من الشمال، كامبودج و لاووص من الشرق، لخليج د طايلاند و ماليزيا من لجنوب، و لبحر د أندمان من لغرب. لمساحة د طايلاند هي 513.120 كم مربع، مقسومة على 76 محافظة.

طايلاند عندها وضعية خاصة ف جنوب شرق آسيا، حيت هي لبلاد لوحيدة اللي ماتسعمراتش ف لمنطقة كاملة. خدات السمية ديال طايلاند ف 1949. من لخمسينات، دازت لبلاد من واحد لوقت صعيب كانت فيه بزاف د لإنقلابات لعسكرية و لمدابزات.

تيسكنو ف طايلاند تقريبا 66.5 مليون د الناس، و لعاصمة ديالها هي بانكوك. اللغة الرسمية د لبلاد هي الطايلاندية، و لفلوس اللي كاتخدّم فيها هي لبات. لإقتصاد ديالها تيعوّل بزاف على السياحة، لفلاحة و لخدمات، و عندها تاني أكبر اقتصاد ف جنوب شرق آسيا. هي داخلة ف بزاف د لمنضمات دولية بحال لأمم لمتحدة و منضمة التجارة لعالمية و الرابطة د بلدان جنوب شرق آسيا.
 لأصل د السمية 
لكلمة ديال "طاي" تاتعني بالطايلاندية "الحر". طايلاند هي إذا لبلاد ديال لأحرار بالطايلاندية.

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
طرينيضاض ؤ طوباݣو

طرينيضاض ؤ طوباݣو، رسميا لجمهورية د طرينيضاض ؤ طوباݣو (بلينݣليزية: Republic of Trinidad and Tobago) هي بلاد أرخبيل جات ف لجنوب ݣاع ديال لكاريبي، 11 كيلوميطر ف الشمال ديال ڤينيزويلا. أقرب لبلدان د لكاريبي ليها هوما ݣرينادا (130 كم) و باربيدوس (400 كم). لبلاد فيها 2 جزر كبار هوما لجزيرة د طرينيضاض و لجزيرة د طوباݣو، و عاد فيها 21 جزيرة صغيرة.

لجزر ديال طرينيضاض ؤ طوباݣو كانو مسكونين لبزاف د لقرون من السكان لأصليين ديالهم. هوما من أول لبلايص اللي وصلو ليهم لأوروپيين، ملي دخل ليهم كريسطوف كولومبوس ف 1498، و ولاّو مستعمرة ديال لإمبراطورية الصبليونية. ف 1802 ستعمراتها بريطانيا من بعد ماكانو مدابزين عليها مع فرانسا و صبانيا و هولاندا. ستاقلات طرينيضاض ؤ طوباݣو من بريطانيا ف 1962، و ولاّت جمهورية ف 1976.

تيسكنو ف طرينيضاض ؤ طوباݣو شويا كتر من 1.3 مليون د الناس و لعاصمة ديالها هي پورت ؤف سپاين. اللغة الرسمية د لبلاد هي لينݣليزية، و لفلوس اللي كاتخدّم هي الدولار د طرينيضاض ؤ طوباݣو. بلعكس ديال لأغلبية د لبلدان د لكاريبي، لإقتصاد ديال طرينيداد ما تيدورش على السياحة، و إنما على لپيطرول و لݣاز اللي كاتصدّر بزاف. لبلاد داخلة ف بزاف د لمنضمات الدولية بحال لأمم لمتحدة و لكومنويلت و لمنضمة د لبلدان لأمريكية و الجماعة لكاريبية.

 مصادر 


تصنيف:بلدان د أمريكا الشمالية
تصنيف:مقالات فيها مصدر و علاين 3000 بايت
تصنيف:دولة ݣزيرة
طانزانيا

طنزانيا، رسميا لجمهورية لمتاحدة د طنزانيا (بلينݣليزية: United Republic of Tanzania - بالسواحيلي: Jamhuri ya Muungano wa Tanzania) هي بلاد جات ف الشرق د إفريقيا، ف لمنطقة ديال الضايات لكبار. تاتحدّها أوݣاندا من الشمال، كينيا من الشمال الشرقي، جزر لقومور و لمحيط لهندي من الشرق، موزامبيق و مالاوي من لجنوب، زامبيا من لجنوب لغربي، و رواندا و بوروندي و جمهورية لكونݣو ديموقراطية من لغرب. جبل كليمانجارو، اللي هو أعلى جبل ف إفريقيا، جا فالشمال الشرقي د طنزانيا.

لآتار ديال لعيشة د بنادم ف لبلاصة اللي فيها طنزانيا قديمة بزاف، و تاتوصل للملاين د لعوامات. سكنو بزاف د لقبايل ف لمنطقة، حتا حتلاتها ألمانيا ف اللخر د لقرن 19. من مورا لحرب لعالمية اللولا، حتلاتها بريطانيا اللي كانت مقسماها على جوج: طانݣانييكا (اللي ستاقلات ف 1961)، و زانزيبار (اللي ستاقلات ف 1963). ف 1964، تجمعو لبلايص بجوج ف بلاد وحدا سمّاوها طنزانيا، اللي هي سمية تاتجمع السميات ديالهم بجوج.

تيسكنو ف طنزانيا شويا كتر من 56 مليون د الناس، لعاصمة ديالها هي ضوضوما، و أكبر مدينة فيها هي دار السلام. اللغات الرسمية د لبلاد هوما لينݣليزية و السواحيلي (و عاد كاين كتر من 100 لغة كيتهضرو ف لبلاد)، و لفلوس اللي كاتخدّم ف لبلاد هي الشيلينݣ الطانزاني. طنزانيا فيها 26 منطقة، و الرئيسة ديالها دابا هي سامية سولوهو حسن. أكبر دين ف لبلاد هو لمسيحية (61% د السكان)، و تابعو لإسلام (35% د الناس).

 مصادر 


تصنيف:بلدان د إفريقيا
تصنيف:مقالات فيها مصدر و 3000 بايت
طونݣا

طونݣا، رسميا لمملكة د طونݣا (بلينݣليزية: Kingdom of Tonga - بالطونݣية: Puleʻanga Fakatuʻi ʻo Tonga) هي بلاد أرخبيل جات ف لجنوب د لمحيط لهادي، ما بين نيوزيلاندا و هاواي. طونݣا فيها 169 جزيرة، منها 36 اللي مسكونين. لمساحة لكاملة د لجزر هي تقريبا 750 كم مربع، ولكن مع لحدود لبحرية كاتاخد لبلاد كتر من 700.000 كم مربع. مابين أكتر جزيرة ف الشمال و أكتر وحدا ف لجنوب تقريبا 800 كيلوميطر. أقرب لبلدان ليها هوما فيدجي و صاموا و ڤانواتو و فرانسا (لجزر د واليس و فوتونا، و كاليدونيا الجديدة) و نيوزيلاندا.

أول أوروپيين وصلو للجزر ديال طونݣا هوما لبريطانيين ملي وصل ليها لبحّار جيمس كووك ف 1773. ستعمرات بريطانيا لبلاد من 1900 ل 1970. ف 2010، بدلات طونݣا النظام ديالها من ملكية مطلقة لملكية دستورية، و تعتابرات خطوة تاريخية و مصيرية للبلاد.

تيسكنو ف طونݣا تقريبا 100.000 د الناس، ولعاصمة ديالها هي نوكو ألوفا. اللغات الرسمية د لبلاد هوما لينݣليزية و الطونݣية، ولفلوس اللي كاتخدّم فيها هي پا آنݣا. لماليك ديال طونݣا دابا هو توبو ساديس.

 مصادر 


تصنيف:بلدان د ؤقيانوسيا
تصنيف:مقالات فيها مصدر و 3000 بايت
تصنيف:دولة ݣزيرة
طيكساس

طيكساس واحد ولاية كبيرة فالجنوب ديال لميريكان وثاني أكبر ولاية ف لميريكان من حيث المساحة. العاصمة ديالها هي المدينة د أوستين. طيكساس عندها ثقافة خاصة ديالها بحال دابا الناس كيبغيو الماكلة المقلية وكيخدًمو لكلمات د "y'all" و "fixin' to" بزاف.

أول بلاد أوروپية حكمات طيكساس كانت هي صبانيا، موراها جات فرانسا، ومن بعد ولاًت طيكساس جزء من الميكسيك. ف 1836، استاقلات طيكساس و ولاًت جمهورية مستقلة، تال 1845 فين دخلات فالولايات الكونفدرالية الأمريكية، لي أسًسوها واحد العدد د الولايات فالجنوب د ميريكان، كانو باغين ينفاصلو حيث كانو باقي باغين يتاجرو فالعبيد.
 مصادر 


تصنيف:ولايات د لميريكان
عبد الجليل هدا

عبد الجليل هدّا، وكان معروف ب سمية "كاماتشو" (خلاق ف مكناس ف 21 مارس 1972)، كوايري مغريبي و لعايبي دولي د لمونتاخاب كان كايلعب ف لپوسط د قلب هجوم. كاماتشو كان من أحسن لمهاجمين لمغاربة ف تّسعينات و ماركا جوج بيوتا ف كاس لعالم 98 ضد نّرويج و سكوتلاندا.

 حياتو 
عبد الجليل ولد مكناس وبدا لكورة ف لفراقي د لحومات. دخل للكوديم ف لفريق د شّبان و من بعد سلفوه عام ل إسمنت مكناس. من بعد ما رجع للكوديم داز نيشان ل سّينيور و تألق ف لقسم تاني ف لعام لّي رجعات فيه لكوديم ل لقسم لوطني لّول (1992-1993) و ف لعام لّي من بعد دّا لبوطولة د لمغريب مع لكوديم لّي كانت عندها فرقة كبيرة ب لعايبية كبار بحال: بيدان، بودومة، لمنطيح، ليوسفي و بلعمري و لخوت الغالي و جمال الدريدب. وتما شدات فيه لكنية ديال كاماتشو حيت ديك لفرقة تّاريخية ديال لكوديم كان لجمهور ديالها كايسمي لّعايبية بسميات لعايبية قدام د ريال مادريد بحال كاماتشو و بوطراݣينيو.

ف لعام لّي من بعد لعبو تشامپيونز ليݣ د إفريقيا كبيرة و تقصاو ب صعوبة ف ربع نّهاية ضد الزمالك المصري.

ف ديك لوقت كان بدا عبد الجليل كايفرض راسو ف لمونتاخاب و لعب أول ماتش ديالو ضد مصر ف 1995 و ف 1996 بدات لكاريير ديالو لحتيرافية، و لّي بداها ف الإتحاد السعودي، لّي جاور فيه أحمد البهجة و دارو بجوج موسم كبير ف السعودية، من بعد مشا لتونس ل لكلوب أفريكان لّي دار فيه موسم كبير (ماركا 39 بيت) و ما زال كايتعتابر من أحسن لّعايبية تسعود لّي لعبو ف تونس.

من بعد حتارف ف سپانيا ف سپورتينغ خيخون، لّي لعب معاهوم جوج مواسم و بان ب مستوى كبير. رجع من بعد لتونس، ل نّادي لإفريقي ل موسم واحد و سالا لكاريير ديالو ف لمغريب مع لماص و لكوديم.

مع لمونتاخاب، لعب كاماتشو 48 ماتش ماركا فيهوم 19 لبيت. أول بيت ديالو كان كونطر تونس ف 1996 و كايبقاو 2 بيوتا ديالو ف كاس لعالم 1998 من أهم لبيوتا ف لكاريير ديالو.

 مصادر 

تصنيف:كوايري مغريبي
تصنيف:بيوغرافيا د رجال
تصنيف:زيادة 1972
تصنيف:ناس حيين
تصنيف:مقالات فيها مصدر و 3000 بايت
تصنيف:ناس تزادو ف مكناس
تصنيف:ناس د مكناس
عطارد

عطارد (الرمز: 16px|☿) هو واحد لكوكب من لكواكب د لمجموعة شمسية ديالنا. هو أقرب كوكب ل شمش، وهو أصغر واحد ف لكواكب د لمجموعة. لقطر د عطارد تيدير تقريبا 4880 كلم، و لوزن ديالو هو 0.055 من لوزن د لأرض. عطارد كيكمُل ضًورة ديالو على شمش ف 87 يوم و 23 ساعة (إذن لعام ف عطارد فيه تقريبا 88 يوم أرضي). لعام لعطاردي (لي هو لوقت لي كيضور فيه عطارد ضورة كاملة على شمش) كيساوي يا الله نهار ونص عطاردية، حيث عطارد تيضور على راسو بشوية، ماشي بحال لأرض لي تادًير ضورة على راسها كل نهار. مايمكنش تكون دابا عيشة فعطارد حيث الحرارة اللي فيه كاتكون كبيرة بزاف فوسط النهار (427 درجة) وباردة بزاف فالليل (-173 د الحرارة).

 لمواصفات د عطارد 
عطارد كيشبه بزاف ف شكل ديالو ل لقمر ديال لأرض حيث تاهو فيه حفاري بسباب نيازك. عطارد ماعندوش أقمار ديالو, وماعندوش شي غلاف جوي. عطارد عندو نواة من لحديد, وهادشي تيخلًيه يدير واحد لحقل مغناطيسي اللي كيسوى 1% من لحقل لمغناطيسي د لأرض.

 لمكوًنات د عطارد 
70% ديال عطارد هي معادن، و 30% هي سيليكات. لكثافة ديالو هي ثاني أكبر كثافة فلمجموعة الشمسية مورا لكثافة د لأرض. هاد لكثافة لكبيرة هي لي خلات لعولاما يعرفو منًاش مكوًن عطارد: بما أنه كوكب صغير، ؤ واخا هاكاك لكثافة ديالو كبيرة، إذن ضروري نواة ديالو د لحديد ؤ أتكون كبيرة بزاف.

 مصادر 


تصنيف:كواكب د لمجموعة شمسية
تصنيف:نظام شمسي
تصنيف:مقالات فيها مصدر و 3000 بايت
تصنيف:كسدات فلكية معروفة من فترات قديمة
علال لفاسي

محمد علال لفاسي، تولد ف فاس نهار 10 يناير 1910 ومات ف بوخاريست نهار 13 ماي 1974، كان واحد سياسي، كاتب، شاعر وعالم دين عربي مغريبي.

ف لوسط سياسي ؤ لحزبي، علال لفاسي كانو ملقبينو بسميت زّعيم.

 عائيلتو 
علال لفاسي تولد ف وسط عائيلة لفاسي لفهري من مدينة فاس، ؤ تزوج ملي كانت عندو 20 عام ب زهرة لفاسي لفهري لي ماتت ف 13 ماي 1974 ؤ ولد معاها 3 د لبنات و2 دراري: ليلى، أم لبنين (تزوجات ب عباس لفاسي)، عواطف (تزوجات ب محمد لوافا)، عبد لواحد (كان وزير الصحة ف حوكومة اليوسفي و عضو مهم ف حزب الاستيقلال) و أم هاني.

من بين حفايدو، كانلقاو نزار بركة لي هو لأمين لعام د حيزب ليستقلال من 2017.
 حياتو 
تولد ف فاس ف لمغريب فعائلة معروفا بعلاقتها بدار المخزن، كايرجع اصلها للقبايل العربية و اللي كتوصل لصحابة الرسول محمد، و فنفس الوقت عندها اصول يهودية دخلات للإسلام فالقرن 16، بات علال كان قاضي و عالم و أستاد ف القرويين.

قرا العلوم ديال الدين فالقرويين ف 1927، ومن تما بدات التحركات اللولة ديالو مع الوطنيين، بسباب هادشي غادي يجريو عليه من الجامعة ف 1932 و غادي يدخل المدرسة الناصيرية.

غادي يبدا السياسة ف 1933 مور المشاركة ديالو فالمظاهرات ضد الفرانسيس بسباب الظهير البربري، اللي دار باش يفرق ف لمحاكم بين المغاربة العرب و الامازيغ، موراها غادي يأسس مع محمد لحسن الوزاني و أحمد بلافريج كتلة العمل الوطني، اللي هو أول تنظيم وطني غادي يجمع الدراري الوطنيين ديال فاس.

أسس حيزب ليستقلال لي كان عنصر مهم ف لحركة لوطنية ضد ليستعمار لفرانصاوي باش لبلاد ياخد ليستقلال ديالو. فنص ديال لخمسينات خرج من لحيزب باش يتبع توار لمسلحين ؤلموقاتيلين ف لمدن ضد لفرانسيس، ف لوقت لي كانت فيه لإديولوجيا د لحيزب كاتفضل حل سياسي وديبلوماسي.

فعام 1956، ملي لمغريب حدا ستيقلال ديالو، لفاسي رجع لحيزب ليستقلال ودافع على لموقف ديالو فجورنال لعلم باش لمغريب يرجع لأراضي لي كانت تابعة ليه من قبل.

فـ1959، ليساريين د لحيزب نشقو وأسسو حيزب جديد سماوه تيحاد لوطني للقوات شعبية، ؤموراها لفاسي ولا رئيس دحيزب ليستقلال.

فـ1962، لفاسي تعين وزير شؤون لإسلامية لفترة قصيرة، ؤموراها بعام دخل للبرلامان كنائب من حيزب ليستقلال. تما ولا هو زعيم ديال لموعاراضا من لخر ديال ستينات حتال لبدية ديال سبعينات.

مات ف عام 1974، ف زيارة لرومانيا لي كان خاصو يتلاقا برئيس نيكولاي تشاوشيسكو.

 كتوبا ديالو 
 الحركات الإستقلالية في المغرب العربي (1948)
 حماية أسبانيا في مراكش من الوجهتين التاريخية والقانونية (1948)
 النقد الذاتي (1952)
 السياسة البربرية في مراكش : عناصرها ومظاهرها وتطبيقها (1952)
 محاضرات في المغرب العربي منذ الحرب العالمية الأولى (1955)
 حديث المغرب في المشرق (1956)
 دفاعا عن وحدة البلاد (1957)
 نداء القاهرة (1959)
 مهمة علماء الإسلام (1959)
 كي لا ننسى (1959)
 عقيدة وجهاد (1960)
 مقاصد الشريعة الإسلامية (1961)
 منهج الإستقلالية (1962)
 الإسلام والتنمية في الاقتصاد العصري (1963)
 مقاصد الشريعة الإسلامية ومكارمها (1963)
 معركة اليوم والغد : المشروعية الديمقراطية التعادلية (1965)
 واقع العالم الإسلامي (1966)
 دائما مع الشعب (1967)
 نضالية الإمام مالك (1971)
 دفاع عن الشريعة (1973)
 حديث عن التبشير المسيحي وبعض الوثنيات الطائفية الهندية (1973)
 مصادر 

تصنيف:سياسي مغريبي
تصنيف:كتاتبيا مغاربا د لقرن 20
تصنيف:بيوغرافيا د رجال
تصنيف:زيادة 1910
تصنيف:وفيات 1974
تصنيف:وزير مغريبي
تصنيف:شاعير مغريبي
تصنيف:مقالات فيها مصدر و 3000 بايت
تصنيف:ناس تزادو ف فاس
تصنيف:ناس د فاس
تصنيف:ناس توفاو ف بوخاريست
تصنيف:شوعارا د لقرن 20
عومان (بلاد)

عومان ولاّ عٌمان، رسميا سلطنة عٌمان هي بلاد جات ف لغرب ديال آسيا، و بالضبط ف لجنوب لغربي ديال شبه لجزيرة لعربية. تاتحدّها لإمارات من الشمال لغربي، السعودية من لغرب، ليامان من لجنوب لغربي و لخليج لفارسي من الشرق و لجنوب. عٌمان عندها تا حدود بحرية مع إيران و پاكيستان.

عومان بلاد عندها تاريخ طويل و محسوبة هي لبلاد اللي بقات مستاقلة بزاف من بين لبلدن اللي كاتّهضر فيها لعربية. ف لقرن 15، كانت إمبراطورية صحيحة كاتنافس مع لبرتغال وبريطانيا على شكون يحكم لخليج لفارسي و لمحيط لهندي. ف لقرن 19، كانت هاد لإمبراطورية تاتحكم من لمضيق د هرمز (ما بين إيران و پاكيستان) تال زانزيبار (ف طنزانيا دابا).

تيسكنو ف عومان تقريبا 5 د لمليون د الناس، و لعاصمة ديالها هي مسقط. اللغة الرسمية ديال لبلاد هي لعربية و لفلوس اللي كاتخدّم هي الريال لعوماني. النظام د لحكيم ديال لبلاد وراتي، و السلطان ديال دابا هو هيثم بن طارق آل سعيد. سلطنة عمان مافيهاش أحزاب سياسية (ممنوعين ف الدستور)، و لكن أي واحد فوق 21 عام يقدر يصوّت على لأعضاء ديال مجلس الشورى. هي عضو ف بزاف د لمنضمات الدولية بحال لأمم لمتحدة و لجامعة د الدول لعربية و منضمة التعاون لإسلامي و لحركة د عدم لإنحياز و لمجلس د التعاون لخليجي.

 مصادر 


تصنيف:بلدان د أسيا
تصنيف:مقالات فيها مصدر و 3000 بايت
تصنيف:الشرق لأوسط
غانا

غانا، رسميا الجمهورية د غانا (ب لينݣليزية: Republic of Ghana)، هي واحد لبلاد ف لغرب د إفريقيا. تيحدها من الجنوب خليج غينيا و لمحيط لأطلسي، من الشمال بوركينا فاصًو، طوݣو من الشرق، و كوط ديڤوار من لغرب. غانا ستاقلات من بريطانيا ف 1957، وكانت هي أول دولة ف إفريقيا جنوب الصحرا اللي ستاقلات من لستيعمار لأوروپي فالتاريخ لعصري. قبل ما تستاقل كانت سميتها ساحل الدهب، حيث كان فيها الدهب بزاف. السمية ديالها ديال دابا ماجة من لإمبراطورية د غانا، اللي كانت إمبراطورية تاريخية ف لغرب دإفريقيا، واخا هي ماشي نيشان فلبلاصة اللي فيها لبلاد دابا.

تيسكنو فغانا تقريبا 31 مليون واحد من بزاف د لإثنيات ولقبايل، ولعاصمة ديالها هي آكرا. الديانات الجوج لكبار فلبلاد هوما لإسلام (ف الشمال) و لمسيحية (ف الجنوب), و عاد كاين تقريبا 5% اللي متبعين لأديان لمحلية ديالهم. اللغة الرسمية د غانا هي لينݣليزية، و لعملة ديالها سميتها السيدي. غانا دولة عضو فبزاف د لمنظمات بحال ليتيحاد ليفريقي و لمجموعة ليقتيصادية د غرب إفريقيا والدول د لكومونويلث.
 مصادر 


تصنيف:بلدان د إفريقيا
غينيا

لجمهورية د غينيا (بلفرانساوية: République de Guinée) هي بلاد جات ف غرب إفريقيا. شحال هادي كانت كاتسمّا غينيا لفرانساوية، و لكن دابا كاتسمّا غينيا كوناكري، باش تتفرّق مع غينيا بيصًاو و غينيا ستيوائية. غينيا تايحدّها لمحيط لأطلسي من لغرب، غينيا بيصًاو و السينيݣال و مالي من الشمال، كوط ديڤوار من الشرق، و سييرا ليون و ليبيريا من لجنوب.

لمنطقة اللي فيها غينيا كانت تابعة لبزاف د لإمبراطوريات إفريقية ف التاريخ، تال لعام 1890، اللي كان هو لعام اللي حتلاتها فيه فرانسا. بقا لإستعمار لفرانساوي للبلاد 68 عام، تال نهار 2 أكتوبر 1958، اللي هو التاريخ ديال لإستقلال ديال لجمهورية د غينيا.

تيسكنو ف غينيا 12.7 مليون د الناس و لعاصمة ديالها و أكبر مدينة فيها هي كوناكري. اللغة الرسمية د لبلاد هي لفرانساوية، و عاد كاين بزاف د اللغات لمحلية اللي ما عندها تا وضع قانوني و لا دستوري. لفلوس اللي كاتخدّم ف غينيا هي لفرانك ديال غينيا. النضام د لحكيم ف لبلاد هو جمهوري، و الدين ديال لأغلبية د الناس (85%) هو لإسلام.

 تصاور 

 مصادر 


تصنيف:بلدان د إفريقيا
غينيا بيصاو

لجمهورية د غينيا بيصًاو (بلبرتغالية: República da Guiné-Bissau) هي بلاد جات ف لغرب د إفريقيا وتاطّل على لمحيط لأطلسي. تاتحدًها السينيݣال من الشمال و غينيا من لجنوب و الشرق، و لمحيط لأطلسي من لغرب.

غينيا بيصًاو كانت تابعة للإمبراطورية التاريخية د مالي، و موراها للمملكة د كابو. شي بلايص بقاو تابعين لديك لمملكة تال لقرن 18، و لكن شي بلايص ستعمراتهم لبرتغال من لقرن 16. ف لقرن 19 ولاّت لمنطقة كاملة مستعمرة ديال لبرتغال، و تسمّات "غينيا لبرتغالية". ملّي ستاقلات لبلاد ف 1974، زادت "بيصّاو" لسميتها باش ما تتخلّطش مع غينيا لفرانساوية، اللي سبقاتها وستاقلات ف 1958، و خدات السمية د غينيا.

تيسكنو ف غينيا بيصًاو تقريبا 1.8 مليون د الناس و لعاصمة ديالها و أكبر مدينة فيها هي بيصّاو. اللغة الرسمية د لبلاد هي لبرتغالية، ولكن تيهضروها غي 2% د الناس. الناس لاخرين تيهضرو بيناتهم اللغات لمحلية د لبلاد بحال لكريول اللي تيهضروه 54% د السكان. لفلوس اللي كاتخدّم ف غينيا هي لفرنك لغرب إفريقي، و لأديان اللي كبيرة ف لبلاد هي لمسيحية (62%) و لإسلام (38%).

غينيا بيصًاو داخلة مع بزاف د لمنضمات دولية بحال لأمم لمتحدة و ليتيحاد ليفريقي و لمجتمع لقتصادي د الدول د غرب إفريقيا، منضمة التعاون لإسلامي، لمجتمع د الدول د اللغة لبرتغالية، و لمنضمة لعالمية د لفرونكوفونية.

 مصادر 


تصنيف:بلدان د إفريقيا
تصنيف:مقالات فيها مصدر و علاين 3000 بايت
غينيا لستيوائية

غينيا ستيوائية (ب الصبليونية: República de Guinea Ecuatorial) بلاد ف وسط إفريقيا و من أصغر لبلدان د لقارة. تاتحدّها لكاميرون من الشمال و لݣابون من الشرق و لجنوب، و لخليج د غينيا من لغرب. السمية د لبلاد جات من حيت تاطّل على لخليج د غينيا و جات على خط ليستواء.

أول بلاد أوروپية حتلات لبلاصة اللي فيها غينيا ستيوائية كانت هي لبرتغال، ف 1472. ف 1778 تّافقات لبرتغال و صبانيا باش الصبليون يستعمرو ديك لمنطقة، و بقاو قابطينها تال 1968، اللي هو لعام اللي ستاقلات فيه لجمهورية د غينيا ستيوائية. فالنص ديال التسعينات د لقرن ل 20، ولات لبلاد من أكبر لمنتجين د لپطرول ف إفريقيا جنوب الصحرا، وعندها مدخول كبير جاي منو. ولكن ف نفس لوقت تاتعتابر لبلاد من أكفس لبلايص من ناحية لحتيرام د حقوق لإنسان على حساب بزاف د لمنظمات.

تيسكنو ف غينيا ستيوائية تقريبا 1.3 مليون د الناس و لعاصمة ديالها هي مالابو. هي لبلاد لوحيدة ف إفريقيا اللي اللغة الرسمية ديالها هي الصبليونية، و عاد فيها لفرانساوية و لبرتغالية تا هي رسمية. لفلوس اللي تاتخدّم ف غينيا ستيوائية هي لفرانك د وسط إفريقيا.

 مصادر 


تصنيف:بلدان د إفريقيا
تصنيف:مقالات فيها مصدر و علاين 3000 بايت
فاس

فاس (ب لأمازيغية ⴼⴰⵙ، ب لفرانساوية Fez ولا Fes) مدينة فالوسط الشمالي ديال لمغريب و ب الضبط ف سهل سايس على ملتقى واد سبو معا واد فاس، و هيا لعاصمة ديال جهة فاس-مكناس، و تالت أكبر مدينة مورا كازا و طانجا، حيت ساكن فيها 1.22 مليون واحد.

فاس تبنات فعهد لأدارسة عام 789. و كانت فاللول مقسومة على جوج مدون مستاقلّات وحدة على لاخرى، و أصل سكانها كانو من إفريقية لي هيّ تونس دابا (عدوة القرويين) و من الأندلس (عدوة الأندلسيين). و بقات فاس مقسومة تال القرن حضاش فعهد السلطان المرابطي، يوسف بن تاشفين، عاد توحدو العدوات ف مدينة فاس البالي. تحت حكم المرابطين فاس ولّات معروفة بالعلم و الفقه و الدين و التجارة.

فاس وصلات للدروة ديالها فعهد المرينيين (القرن 13 و 15)، فاش ولات عاصيمة عاودتاني. بزّاف ديال المدارس و الجوامع جداد تبناو، و كتيرتهوم باقيين ل دابا، و شلّا بني ترمم. و هاد البنايات كاتعتابرو دابا من أحسن ما نتجو المغاربة ف المعمار.

فعام 1276، السلطان أبو يوسف يعقوب بنا حي فاس الجديد،  فين القصر الملكي باقي لليوم، و اللي تزاد عليه شلا جرادي، و فهاد العهد فاش تزاد عدد اليهود و بناو الملّاح ف الجنوب ديال فاس الجديد، ولكن مورا سقوط المرينيين، المدينة نقصات قيمتها و ولات كاتنافس مع مراكش على السلطة.

فاس كانت لعاصمة د لمغريب بزاف د لمرات و ل بزاف د الدول. أخر مرة كانت عاصيمة كانت ف 1912، من موراها رد ليستعمار لفرانساوي الرباط هي لعاصيمة. فاس فيها بزاف د لمأتر التاريخية لمعروفة بحال جامع لقرويين و لمدراسة لبوعنانية، و هادشي اللي خلاها موقع د ترات لعالمي د ليونيسكو.

 أصل السمية 
الرواية لي منتاشرة بزاف كاتݣول بلي سمية فاس تقدر تكون جات من كلمة فاس، و هو واحد الأداة ديال الحفير و الفلاحة، و تسمات هكّا علاحقاش الخرّيفة كاتݣول بلي مولاي دريس التاني ستعمل فاس من الدهب و النقرة باش يرسم حدود المدينة.

على حساب التوارخيا، السمية د فاس صيغة زناتية ديال "أفاس" لي كاتعني "الرديم"، حيت لموضع لي تبنات فيه كانو فيه أنقاض ديال مدينة قديمة. و كاين قول خور كيݣول بلي جات من "فازاز" لي هيّ منطقة قريبة ليها ف لأطلس لمتوسط. قتيراح خور كيݣول بلي جات من كلمة "فحص" لي كاتدل على لأرض لمسرّحة و لواسعة.

 جغرافيا 
أوّل إحصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 215.812 لي ساكنين ف فاس، سوا مغاربا ؤلا أجانب.

 الجو 
بحكم بلي راها ف الأطلس، فاس الجو ديالها كايتعتابر سخون. الصيف ديالها متوسطي (على حساب تقسيم كوبن).

 معالم 
لمدينة لقديمة د فاس مسجلة ف الليستا د التراث العالمي د ليونيسكو من 1981.http://whc.unesco.org/fr/list/170/ كاينين بزاف ديال لمعالم ف لمدينة لقديمة بحال لجامعة د لقرويين و لمدارس و لفنادق و لقصورة و الجوامع.

 تنقل 
المدينة فيها مطار دولي، مطار فاس سايس، و محطة ديال تران تابعة للمكتب لوطني للطرق لحديدية، و هاد لمحطة كاتدي للشرق تال وجدة، و للغرب تال طنجة وكازا.

 تصاور 

 شوف حتا 
 لمدينة لقديمة د فاس

 مصادر 


تصنيف:جهة فاس مكناس
تصنيف:مدون د لمغريب
تصنيف:عاصيمة قديمة د لمغريب
تصنيف:مقالات فيها مصدر و 3000 بايت
تصنيف:مواقع ديال الترات لعالمي ف لمغريب
فرانسا

فرانسا (بلفرانساوية: France، ولّا فرانس)، ولاً الجمهورية الفرانساويًة هي واحد لبلاد ف لغرب تاع أوروبا تيسكن فيها تقريبا 67 مليون واحد. تايحدوها بلجيكا و ليكسومبورݣ من الشمال، ألمانيا، سويسرا والطاليان من الشرق، وصبانيا و أندورا من الجنوب. لعاصمة ديال فرانسا هي باريز.

فرانسا داخلة فالاتحاد الأوروپي، وتاتخدًم لفلوس ديال أورو. رائيس ديالها دابا هو إمانويل ماكرون، و لّوغة رّسمية فيها هيا لفرانساوية.

 لأصل د سّمية 
سّمية د فرانسا جات من كلمة "فرانك" (ب لفرانساوية Franc) لي هو شعب جرماني جا من شّمال باش يستاقر ف فرانسا.

 مصادر 


تصنيف:بلدان د ؤروپا
تصنيف:الدول لأعضاء ف لإتحاد لؤروپي
فلسطين

فلسطين، رسميا الدولة د فلسطين هي بلاد ف لغرب د آسيا، و بالضبط ف الشرق لأوسط. لبلاد تاتجمع أراضي مفرّقة بيناتها، و اللي هي الضفة لغربية و قطاع غزة. هاد لأراضي تاتحدّها مصر و لأردن و إسرائيل من بزاف د الجوايه. الدولة د فلسطين تاتعتارف بيها 138 بلاد ف لعالم.

لإعلان الرسمي د الدولة د فلسطين تدار ف 1988 من الرئيس ياسر عرفات ف لجزائر. ف 2013، ولاّت السمية الرسمية د لبلاد هي "الدولة د فلسطين" بلاصة السميات لقدام اللي هوما السلطة لفلسطينية ولاّ السلطة لوطنية لفلسطينية.

تيسكنو ف لأراضي د فلسطين شويا كتر من 5 د لمليون د الناس، و عندها جوج عواصم: لقدس و رام الله. اللغة الرسمية د لبلاد هي لعربية، و لفلوس اللي كاتخدّم فيها هي لجنيه د مصر و الشيكل د إسرائيل و الدينار د لأردن. ف 2012، خدات فلسطين لوضع ديال عضو مراقب ف لأمم لمتحدة. هي عضو ف لجامعة د الدول لعربية و منضمة التعاون لإسلامي جي 77.

 مصادر 


تصنيف:بلدان د أسيا
تصنيف:مقالات فيها مصدر و علاين 3000 بايت
كازاخستان

لجمهورية د كازاخستان (بلكازاكية: Қазақстан Республикасы - بالروسية: Республика Казахстан) هي واحد لبلاد جات مابين أوروپا وآسيا، وبالضبط فآسيا لوسطى. هي أكبر دولة فلعالم اللي ماكاطًلش على لبحر، وتاسع أكبر دولة ف لعالم من ناحية لمساحة. تاتحدًها من الشمال ومن الشرق روسيا، من لغرب الشينوا، ومن لجنوب كيرݣيستان و أوزباكستان و تركمانستان.

كازاخستان عندها تاريخ قريب من التاريخ ديال دول آسيا لوسطانية اللي حداها، ودازو منها بزاف د لحضارات. من لحضارات اللي أثروا فلبلاد لمغول اللي حكمو فيها كثر من 300 عام، و الرًوس اللي دخًلوها للإمبراطورية الروسية فلقرن 19، وف ليتيحاد السوڤياتي ف 1936. ف 1991، ملي طاح ليتيحاد السوڤياتي ستاقلات كازاخستان وولاًت هي لجمهورية د كازاخستان.

تيسكنو فكازاخستان تقريبا 18.5 مليون د الناس ولعاصيما ديالها سميتها أسطانا. اللغات الرسمية فلبلاد هوما لكازاكية والروسية ولعملة اللي كاتخدًم تما سميتها الطًينݣي (теңге). تيعيشو فكازاخستان 131 إثنية، أكبر لوحدين فيهم هوما: لكازاك، الروس، لأوزبيك، لأوكران، لألمانيين،التتار ولأويݣور. تقريبا 70% د السكان د لبلاد مسلمين و 26% مسيحيين.
 مصادر 


تصنيف:بلدان د ؤروپا
تصنيف:بلدان د أسيا
تصنيف:مقالات فيها مصدر و علاين 3000 بايت
كامبودج

لمملكة د لكامبودج (باللغة د ل خمير: កម្ពុជា) هي واحد لبلاد ف لجنوب الشرقي د آسيا. تاتحدًها طايلاند من لغرب و الشمال لغربي، لاووص من الشمال، ڤييطنام من الشرق و لجنوب الشرقي، و من لجنوب لخليج د طايلاند. لجغرافية د لكامبودج تيأتًر فيها لواد د ميكونݣ (و لاً لواد لكبير) و الضاية د تونلي ساپ (الضاية د لما لحلو).

لبلاصة اللي فيها ل كامبودج دابا كانت فيها إمبراطورية ديال لخمير، اللي كانت إمبراطورية معروفة فلعصور لوسطى. عام 1863 ستعمرات فرانسا ديك لبلاصة، و دخلاتها فلأراضي ديالها اللي كانت مسمًياهوم لاندوشين. ف 1953 ستاقلات لمملكة د ل كامبودج من فرانسا.

تيسكنو ف لكومبودج تقريبا 16 لمليون واحد و لعاصمة هي پنوم پين. اللغة الرسمية هي ل خمير، ولفلوس اللي كاتخدًم هي الريال. الديانة الرسمية د لبلاد هي لبوذية و هي الدين ديال 97% د الناس. لكومبودج عضو ف بزاف د لمنضمات عالمية بحال لأمم لمتحدة، الرابطة د دول جنوب شرق آسيا، لقمة د شرق آسيا، منظمة التجارة لعالمية، حركة عدم لإنحياز، و لمنظمة لعالمية د لفرانكوفونية.

 مصادر 


تصنيف:بلدان د أسيا